TMB ตั้งเป้าสินเชื่อปีนี้โต 8-10% บนพื้นฐาน GDP โตกว่า 3%
TMB ตั้งเป้าสินเชื่อปีนี้โต 8-10% บนพื้นฐาน GDP โตกว่า 3%
22 ม.ค. 2559

นายบุญทักษ์ หวังเจริญ ประธานเจ้าหน้าที่บริหาร ธนาคาร ทหารไทย จำกัด (มหาชน) หรือ TMB เปิดเผยว่า ธนาคารตั้งเป้าหมายสินเชื่อจะขยายตัว 8-10% ในปีนี้ภายใต้การคาดการณ์การเติบโตของเศรษฐกิจ (GDP) ที่ 3.5% โดยคาดว่าสินเชื่อจะเติบโตในทุกกลุ่มธุรกิจ ทั้งสินเชื่อธุรกิจขนาดใหญ่ ขนาดกลางและสินเชื่อรายย่อย พร้อมทั้งจะใช้มาตรการต่างๆเพื่อดูแลคุณภาพสินทรัพย์หลังแนวโน้มหนี้ที่ก่อให้เกิดรายได้ (NPL) จะเพิ่มขึ้น โดยคาดว่าสิ้นปีนี้ระดับ NPL จะเพิ่มขึ้นเล็กน้อยมาที่ระดับ 3% จาก 2.99% ในปีก่อน ขณะที่ธนาคารจะคงระดับการตั้งสำรองต่อ NPL ในระดับสูงที่ 140-150%
นายบุญทักษ์ กล่าวว่า ธนาคารยังได้ตั้งเป้ายอดเงินฝากปีนี้จะเติบโต 8-10% จากปีก่อนที่มีเงินฝากรวมที่ 644,694 ล้านบาท โดยธนาคารได้ให้ความสำคัญในผลิตภัณฑ์ทางการเงินที่สร้างประโยชน์อย่างแท้จริงต่อลูกค้า และมุ่งเน้นความเป็นเลิศทางธุรกรรมทางการเงิน (Transactional Banking)
สำหรับรายได้ที่ไม่ใช่ดอกเบี้ยคาดว่าจะเติบโต 25-30% ซึ่งส่วนใหญ่มาจากการเพิ่มขึ้นของรายได้ค่าธรรมเนียมจากผลิตภัณฑ์กองทุนรวม เนื่องจากมีความหลากหลายของกองทุนรวมซึ่งตอบโจทย์ความต้องการของลูกค้าได้ดีขึ้น นอกจากนี้ ธนาคารยังเชื่อว่ารายได้ค่าธรรมเนียมจากการขายผลิตภัณฑ์แบงก์แอสชัวรันส์เพิ่มขึ้นอย่างต่อเนื่อง ซึ่งในปีนี้ธนาคารพัฒนาผลิตภัณฑ์แบงก์แอสชัวรันส์ให้สามารถเข้าถึงกลุ่มลูกค้าได้หลากหลายมากขึ้น
ส่วนแนวโน้มฐานเงินฝากธุรกรรมทางการเงินจะปรับตัวสูงขึ้นอย่างต่อเนื่องเพราะธนาคารได้มีการให้สิทธิประโยชน์ต่างๆเพื่อจูงใจลูกค้า ส่งผลให้ธนาคารสามารถบริหารต้นทุนทางการเงินได้ดี ธนาคารจึงคาดว่าส่วนต่างอัตราดอกเบี้ยสุทธิ (NIM) มีแนวโน้มสูงขึ้นมาอยู่ที่ระดับ 3-3.3% จากปีก่อนอยู่ที่ 3%